  Алексей Арзамасцев Майя Бывальцева Туризмез азинтон понна Удмуртия федерал коньдэтысь 150 миллион манет басьтоз. Кызьы вераз Россилэн премьер-министрез Михаил Мишустин кивалтэтлэн кенешоназ, туризмез азинтыны бадӟым луонлыкъёсын 19 улосвылъёслы 4 миллиард манет висъямын луоз. Со сярысь федерал тӧрлыклэн нимлыко сайтаз ивортэмын. « Коньдон ӝог ӝутӥськись кунокуаосты пуктонъя 50-лэсь трос мер кичӧлтонъёслы юрттыны мыноз, нош со ӧжытсэ 2,5 сюрс номеръёс. Пусйымон, уже бизнес но мыло-кыдо пыриське. Ужбергатӥсьёс сыӵе ӵектосъёслы 4,5 миллиард манетлэсь трос инвестициос висъяны дась » Михаил Мишустин, Россиысь кивалтэтлэн тӧроез Солэн кылъёсызъя, котькыӵе чебер но аспӧртэм инты мед луоз, отын умой улыны луонлыкъёс ӧвӧл ке, трос калыкез кыскыны уз быгаты. Удмуртия мында ик субсидия басьтозы Дагестан, Ярославль улосвыл но Севастополь. Тужгес трос, 500 миллион манет, Краснодар шаерлы сётозы. Тодэ вайытом, 2021-тӥ арын Удмуртиен 560 сюрслэсь трос адями тодматскиз. 2022-тӥ арын удысэз азинтон понна элькунысь ужрад туризмъя дырпус кылдытӥзы, отчы толалтэ, тулыс, гужем, сӥзьыл радъяськись 12 ужрадъёсты пыртӥзы.  Тегъёс: Туризм Удмуртиысьтуризм коньдон Удмуртия Россия  